## Ivace+i Energia dona suport a la substitució de motors de combustió per elèctrics en 12 barques tradicionals del Parc Natural de l’Albufera

*** Esta iniciativa contribuirà a la promoció d’una mobilitat més sostenible i menys contaminant en un entorn especialment sensible
* Dona suport al 80 % del cost i destinarà 350.000 euros**

L’Institut Valencià de Competitivitat i Innovació (Ivace+i), dependent de la Conselleria d’Innovació, Indústria, Comerç i Turisme, que dirigix Nuria Montes, destinarà 350.000 euros per a impulsar l’electrificació de 12 embarcacions tradicionals que naveguen en el Parc Natural de l’Albufera de València.

Així, a través d’esta línia d’incentius donarà suport al 80 % del cost que suposa canviar els seus motors de combustió per motors elèctrics. Amb esta iniciativa, Ivace+i perseguix contribuir a la promoció d’una mobilitat més sostenible i menys contaminant, en un entorn especialment sensible com el Parc Natural de l’Albufera.

Actualment, les embarcacions que disposen de permís per a navegar en el llac utilitzen motors de combustió que produïxen un alt impacte ambiental, ja siga amb els fums o amb els abocaments a l’aigua de combustible o oli que poden produir, o amb el soroll que generen, amb un efecte directe sobre la flora i la fauna de l’entorn.

**Passejos turístics més sostenibles**

Cal destacar que, a excepció d’una embarcació dedicada a la pesca, es tracta d’embarcacions de passatge dedicades a la realització de passejos turístics pel llac.

Amb la incorporació dels motors elèctrics, tal com ha explicat el director general d’Energia i Mines, Manuel Argüelles, s’aconseguirà “un turisme més sostenible en un espai d’alt valor mediambiental, especialment pel gran nombre d’espècies d’ocells migradors que el visiten i nidifiquen.”

El passeig pel llac s’ha convertit en un element imprescindible per als turistes que visiten la ciutat de València. Estes embarcacions, amb una capacitat que pot arribar a les 30 persones, fan trajectes que solen durar 45 minuts pel llac i cap als seus llocs més emblemàtics, com l’illa de la mata del fang.

Segons ha explicat Argüelles, per este motiu, esta línia d’ajudes iniciada en 2023 s’ha reeditat amb l’objectiu “d’estendre l’electrificació dels motors a més embarcacions, ja que, encara que algunes porten encara l’aparell tradicional de vela llatina per a mostrar l’experiència als turistes, totes es desplacen impulsades per motors de gasoil”. Cal recordar que la primera edició d’esta línia d’ajudes va permetre l’electrificació de 9 barques tradicionals.

L’electrificació dels motors suposarà una reducció d’emissions i sorolls i tindrà un impacte molt positiu en el parc natural. A més, cal destacar que les condicions del llac són idònies per a la transició de motors de combustibles fòssils a elèctrics, en ser aigües calmades i efectuar trajectes no massa llargs.

Fecha: 18/06/2024